Nina Jensen

Nina Kristine Jensen (født 22. november 1975 i Oslo) er en norsk marinbiolog og leder av forsknings- og ekspedisjonsskipet MS «REV Ocean». Hun er tidligere generalsekretær i WWF Verdens naturfond. Jensen ble i mars 2014 utnevnt til Young Global Leader, et nettverk som jobber som integrert del av World Economic Forum.

Utdanning og karrière 
Jensen har utdannelse som marinbiolog fra James Cook University i Australia og arktisk marinbiologi fra Norges fiskerihøgskole i Tromsø. Hun skrev masteroppgave om storkobbebestanden i Barentshavet og har også skrevet om torskestammen. Jensen har dessuten erfaring som prosjektkoordinator i reklamebyrået Ogilvy & Mather. 

Jensen startet som frivillig i WWF i 2003. I 2005 ble hun havmiljørådgiver samme sted, deretter leder for organisasjonens naturvernavdeling og så fagsjef. 1. mars 2012 overtok Jensen etter Rasmus Hansson som generalsekretær i WWF Verdens naturfond, en stilling hun hadde fram til 2017.

Som generalsekretær var Jensen en profilert samfunnsdebattant, som tidlig tok til orde for at Oljefondet burde trekke seg ut av kull og i stedet investere i fornybar energi. Hun er en forkjemper for bedre forvaltning av de norske havområdene, og har frontet WWFs mangeårige arbeid for en egen norsk klimalov. Hun er jevnlig å se og høre i debattprogrammer på både TV og radio.

Jensen er også medlem av Framtiden i våre hender.

Privat 
Nina Jensen er oldebarn av kvinnesakskvinnen og Venstre-politikeren Betzy Kjelsberg og søster av Fremskrittsparti-leder og tidligere finansminister Siv Jensen. Jensen har ett barn med samboer Nicolai Roan. Roan døde av hjernekreft 30. juli 2019.

Referanser

Eksterne lenker 
 
 
 

Norske foreningspersoner
Young Global Leaders
Norske miljøvernere